Културни центар Србије у Паризу

објављује

ЈАВНИ ПОЗИВ

**За удружења српске дијаспоре и појединце који желе у просторијама Културног центра реализовати своје програме из области културе и уметности у периоду од децембра 2024. до јуна 2025. године**

Културни центар Србије у Паризу ће, почев од октобра 2024. године, једном годишње обједињено разматрати захтеве удружења српске дијаспоре за коришћење просторија Културног центра у терминима понедељком. Програме који ће бити прихваћени да се реализују у просторијама Културног центра одабраће стручна комисија састављена од пет чланова. Чланови стручног тима прочитаће све понуђене пројекте и предложити Културном центру списак програма одабраних за реализацију у овој установи.

Предлози пројеката могу бити из следећих области:

* музички програми (интерпретација, ауторска дела);
* књижевна представљања;
* филмска уметност и аудио-визуелно стваралаштво − пројекције и представљањa (обавезан превод/титл);
* позоришна уметност и мањи сценски наступи (уз превод/титл);
* уметничка игра (мали формат), улична уметност;
* врхунски домети стваралаштва уметника српске дијаспоре
* тематски панели, трибине, округли столови, програми представљања аутора/дела из различитих области културе и уметности.

Ликовне изложбе не могу бити предложене на овом конкурсу. Реализација прихваћених програма биће у терминима понедељком, с тим да се комплетан програм са свим пратећим активностима мора завршити до 21 ч. Носилац програма се обавезује да просторије Културног центра остави у уредном стању након завршетка програма. У просторијама Културног центра није дозвољена никаква продајна активност, као ни служење хране. Пројекат/програм изабран за реализацију мора бити у целости бесплатан за све посетиоце (лукративна делатност није дозвољена).

Заинтересована удружења и појединци би требало да до **10. новембра 2024.** (до поноћи) пошаљу попуњени образац на мејл: info@ccserbie.com са назнаком ЈАВНИ ПОЗИВ.

**Техничка опрема која је на располагању у Културном центру Србије**: миксета Behringer XENYX 502; појачало Yamaha RX-V530, звучници у галерији (непокретни) Bose Аcoustimass 10 III са 5 сателита, два бежична микрофона Shure са сталцима за микрофоне, пројектор Benq W2700 (постављен на плафону галерије), пројекционо платно, 70 столица на расклапање, пластични сто на расклапање.

Листа прихваћених програма биће објављена 2. децембра 2024. године. Програми ће се реализовати у периоду од децембра 2024. до јуна 2025. године. Културни центар Србије не може учествовати у финансирању и оглашавању одобрених програма.

Културни центар Србије задржава право да током године, у сарадњи са Министарством културе и Министарством спољних послова, иницира поједине додатне програме од посебне важности за Културни центар Србије.